На основу члана 23. став 2. Закона о државној управи („Службени гласник РС”, бр. 79/05, 101/07, 95/10 и 99/14),

министaр просвете, науке и технолошког развоја, расписује

**Ј А В Н И К О Н К У Р С**

ЗА ИЗБОР МАСТЕР СТУДИЈСКИХ ПРОГРАМА ИЗ ОБЛАСТИ ИНФОРМАЦИОНИХ ТЕХНОЛОГИЈА, ПРОГРАМИРАЊА, АНАЛИЗЕ ПОДАТАКА И ОРГАНИЗАЦИЈЕ

**1. ПРЕДМЕТ КОНКУРСА**

Предмет конкурса је избор и финансирање мултидисциплинарног студијског програма мастер академских студија у трајању од три семестра из области софтверског инжењерства, анализе података, програмирање игара, организације и управљања, са најмање једним кратким програмом студија из наведених области.

**2. ОБРАЗЛОЖЕЊЕ**

За даљи развој образовања и бржи раст привреде, поред незапослености (у трећем кварталу 2018. године износила је 11,3%), посебан изазов представљају инвестиције у људски капитал.

Постојећи образовни профили и студијски програми не прате потребе привреде у довољној мери. Према истраживању о потребама ИТ сектора у Србији, које је спровела компанија Инфостуд почетком 2017. године, 95% ИТ компанија извештава о потешкоћама при проналажењу компетентних ИТ стручњака. Такође, истраживање на узорку јуниор, медиор и сениор програмера које је спровела организација Стартит у Србији показује да са дипломом средње школе у ИТ индустрији ради њих 29%.

Изазови попут односа буџетских и самофинансирајућих студената, оптерећења наставника и недостатка простора и опреме (на које наилазимо на појединачним факултетима) могу да се превазиђу и децентрализују националним јавним позивом чији је циљ формирање студијских програма од стратешке важности за РС, у којем би се најбољи и најзаинтересованији факултети повезали са најуспешнијим ИТ компанијама.

Планом приоритетних циљева и активности органа државне управе и служби Владе за унапређење ИТ сектора у Србији за 2019. годину са извештајем за 2018. годину, предвиђено је организовање националног јавног конкурса за увођење новог студијског програма од националног значаја из области информационих технологија, оганизације и управљања, у партнерству Владе Републике Србије и компанија које чине Иницијативу Дигитална Србија.

Овај јавни конкурс има за циљ да кроз промовисање сарадње високошколских установа и послодаваца из ИТ индустрије на развоју студијских програма који одговарају потребама тржишта пре свега повећа број и квалитет домаћег ИТ кадра и на тај начин створи услове за раст ове гране привреде, али и да унапреди понуду и кокурентност образовних програма на високошколским установама релевантних за четврту индустријску револуцију.

Успостављањем студијског програма сагласног потребама ИТ тржишта би се увеле нове дисциплине у високошколско образовање у РС, а истовремено би се отворила могућност школовања кадра компетитивног на глобалном нивоу.

**3. УЧЕСНИЦИ**

На јавни конкурс могу се пријавити универзитети или факултети чији је оснивач Република Србија, односно аутономна покрајина, а који реализују основне и мастер студијске програме из области рачунарства, информaционих технологија, менаџмента и организационих наука.

Уколико се на јавни конкурс заједнички пријаве високошколска установа из става 1. ове тачке и приватна високошколска установа, носилац реализације студијског програма је високошколска установа чији је оснивач Република, односно аутономна покрајина.

**4. КУРИКУЛУМ И ЗАВРШНИ РАД**

Предлог мастер програма има обим од 90 ЕСПБ бодова, за групу од 35 студената.

Курикулум обухвата следеће области[[1]](#footnote-1):

1) Дистрибуирано рачунарство (cloud computing / cyber security / Internet of things);

2) Анализа података (machine learning / artificial intelligence / business analytics / data mining / bioinformatics / natural language processing);

3) Интерактивно рачунарство (human-computer interaction / game programming);

4) Организација и управљање (business model design / entrepreneurship / network organizations and contemporary management).

У структури предлога програмама морају бизи заступљени предмети из свих области наведених у ставу 2. ове тачке, а факултет/универзитет сам утврђује обавезне и изборне предмете.

Програм обавезно садржи бар један обавезни предмет из организације и управљања.

Програм обавезно садржи стручну праксу и практичан рад у трајању од најмање 8 недеља, која се реализује код послодавца који обавља делатност из наведених области.

Тема и садржај завршног рада морају бити резултат практичног истраживања, односно пројектне активности, која се реализује за потребе и у сарадњи са послодавцем.

Предлог програма садржи и академски назив, који може бити и нов у односу на важећи Правилник о Листи стручних, академских и научних назива („Службени гласник РС“, бр.[53/17](http://we2.cekos.com/ce/index.xhtml?&file=f126311&action=propis&path=12631101.html&domen=0&mark=false&query=prav*+list*+naz*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-), [114/17](http://we2.cekos.com/ce/index.xhtml?&file=f131236&action=propis&path=13123601.html&domen=0&mark=false&query=prav*+list*+naz*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-) и [52/18](http://we2.cekos.com/ce/index.xhtml?&file=f135673&action=propis&path=13567301.html&domen=0&mark=false&query=prav*+list*+naz*&tipPretrage=2&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-)). У случају избора програма у складу са овим јавним конкурсом, високошколска установа поднеће захтев за допуну Правилника о Листи стручних, академских и научних назива новим академским називом, у складу са законом.

Уз програм из става 1. ове тачке факултет/универзитет обавезно подоси и предлог најмање једног програма кратких студија из области из става 2. ове тачке.

**5. НАСТАВНИЦИ**

За реализију програма из тачке 1. овог конкурса потребно је да установа има наставнике и сараднике са релевантим компетенцијама за извођење наставе.

У реализацији наставе, поред наставника и сарадника, учествују и стручњаци из привреде (у својству предавача ван радног односа).

**6. НАЧИН ВРЕДНОВАЊА И ДОНОШЕЊЕ ОДЛУКЕ О ИЗБОРУ**

Предлоге студијских програма вреднује седмочлана Комисија коју именује министар, а коју чине представници Владе, министарства, привреде и високошколских установа ван Републике Србије.

Вредновање се врши према следећим критеријумима:

1) Креирање заједничког студијског програма који реализују најмање два факултета у оквиру истог или различитих универзитета, односно у оквиру универзитета (20 бодова);

2) Релевантност садржаја предмета у односу на наведене области (до 25 бодова);

3) Стручне компетенције наставника и сарадника који ће учествовати у реализацији студијског програма – учешће на домаћим и међународним пројектима из области рачунарства, информaционих технологија, менаџмента и организационих наука, посебно на пројектима који су финансирани од стране привреде са комерцијално вредним резултатима (1 бод по пројекту за домаће и међународне пројекте, а највише 6 бодова, односно 2 бода по пројекту финансираном од стране привреде, а највише до 14 бодова, укупно за домаће и међународне пројекте највише 20 бодова);

4) Број ангажованих наставника (који ће бити ангажовани на студијском програму) који су ангажовани на страном универзитету, односно број наставника из иностранства са одговарајућим компетенцијама из области рачунарства, информaционих технологија, менаџмента и организационих наука (2 бода по наставнику, а највише 10 бодова);

5) Број предавача ван радног односа (из привреде) који ће бити ангажовани на студијском програму (2 бода под предавачу, а највише до 10 бодова);

6) Инфраструктура (специјализовани хардвер и софтвер) коју поседује факултет/универзитет потребна за реализацију програма (до 5 бодова);

7) Број послодаваца код којих се реализује студентска пракса из области рачунарства, информaционих технологија, менаџмента и организационих наука (1 бод по послодавцу, а највише 10 бодова).

Максималан број бодова који предлог програма може да добије је 100.

На основу вредновања предлога програма у складу сакритеријумима из става 2. ове тачке, Комисија формира Прелиминарну листу вредновања и рангирања у року од 10 дана од дана истека рока за подношење пријава.

Рок за подношење жалбе на Прелиминарну листу је осам дана од дана њеног објављивања на сајту Министарства.

Коначну листу вредновања и рангирања Министарство објављује на званичној интернет страници осам дана од дана истека рока за жалбу.

**7. ФИНАНСИРАЊЕ ИЗАБРАНОГ ПРЕДЛОГА СТУДИЈСКОГ ПРОГРАМА**

Студијски програми који буду изабрани у складу са овим конкурсом финансирају се на следећи начин:

1) Награда за избор предлога програма – 500.000 динара;

2) Средства за припрему материјала за акредитацију – 3.000.000 динара;

3) Средства за плаћање накнаде Националном телу за акредитацију и проверу квалитета у високом образовању – 300.000 динара;

4) Средства за набавку потребне опреме (рачунара, софтвера, учила...) за реализацију студијског програма – 1.000.000 динара;

5) Средства за накнаде студената на студентској пракси – 1.000.000 динара;

На изабраним студијским програмима Влада ће у школској 2019/2020. финансирати 15 студената. Остатак до пуног броја студената високошколска установа уписује као самофинансирајуће.

Са факултетима/универзитетима чији је студијски програм изабран Министарство просвете, науке и технолошког развоја закључује уговор о уређивању међусобних права, обавеза и одговорности уговорних страна, а нарочито: предмет програма, износ финансирања, динамика исплате средстава, обавеза наменског трошења средстава и поступање у случају ненаменског трошења, обавеза обавештавања о реализацији програма, рок за подношење извештаја о реализацији програма и период реализације студијског програма.

У случају да предлог програма предлажу два или више факултета, обавезан елемент уговора је спецификација за исплату средстава по факултету.

Факултет/универзитет у обавези је да изводи изабрани студијски програм за најмање две генарације студената, почев од школске 2019/2020. године.

У случају из тачке 3. став 2. Јавног конкурса, факултет/универзитет чији је оснивач Република, односно аутономна покрајина је носилац свих права и обавеза из уговора из става 2. ове тачке.

У случају неподношења захтева за акредитацију, отказивања или неодржавања програма за чију реализацију је добијена дотација, високошколска установа је у обавези да добијена средства врати у буџет Републике Србије у складу са законом.

Иницијатива Дигитална Србија подржаће реализацију овог јавног конкурса тако што ће са високошколским установама чији студијски програми буду изабрани закључити посебан уговор о опремању учионица ИТ опремом и стипендирању до 10 студената у школској 2019/2020. години.

**8. КОНКУРСНА ДОКУМЕНТАЦИЈА**

Уз пријаву на јавни конкурс, учесник конкурса прилаже:

1) Предлог студијског програма, припремљен у форми књиге предмета;

2) Предлог кратких програма студија;

3) Листу наставника и сарадника са релевантним референцама којима се доказује испуњеност критеријума из тачке 6. став 2. тач. 3) и 4) Јавног конкурса;

4) Дозволу за рад;

5) Списак предавача ван радног односа са релевантним референцама;

6) Изјаву о намери да се ангажују предавачи ван радног односа у случају избора студијског програма;

7) Спецификација релевантне инфрасттруктуре за реализацију студијског програма коју факултет/универзитет поседује;

8) Списак послодаваца и доказ о сарадњи послодавца и факултета/универзитета код којих се обавља студентска пракса;

9) Изјаву о намерама послодаваца да се код њих реализује студентска пракса у случају избора студијског програма.

Пријављивање се врши електронски путем апликације на интернет адреси <https://prijava.mpn.gov.rs/>

Сви прилози се достављају електронски (upload) и тек када се уз пријаву прикаче сви прилози и чекирају сва поља може се одштампати пријавни формулар који се са потписом органа пословођења шаље на адресу: Министарство просвете, науке и технолошког развоја – Сектор за високо образовање, Београд, Немањина 22–24, са назнаком: „За јавни конкурс за предлог студијског програма мастер студија од националног значаја“.

**9. РОК ЗА ПОДНОШЕЊЕ ПРИЈАВЕ**

Рок за подношење пријаве са конкурсном документацијом јесте 45 дана од дана објављивања јавног конкурса на сајту Министарства.

Непотпуне и неблаговремене пријаве неће се узимати у разматрање.

**10. ИНФОРМАЦИЈЕ**

Додатне информације се могу добити у Министарству просвете, науке и технолошког развоја – Сектор за високо образовање, mail: master\_it@mpn.gov.rs

1. *Називи области наведени су на енглеском језику због неусклађене терминологије на српском језику.* [↑](#footnote-ref-1)